b"\n_START_ARTICLE_\nMas de Llanada\n_START_SECTION_\nDescripci\xc3\xb3\n_START_PARAGRAPH_\n\xc3\x89s un conjunt d'edificis de planta rectangular. El magatzem est\xc3\xa0 fet de parets de totxo arrebossades i emblanquinades, i est\xc3\xa0 cobert per teulada a doble vessant de teula \xc3\xa0rab._NEWLINE_L'habitatge \xc3\xa9s de planta rectangular, de totxo arrebossat i emblanquinat. A la planta baixa hi ha una porta lateral i presenta un r\xc3\xa0fec de teula \xc3\xa0rab. A la fa\xc3\xa7ana est hi ha un porxat i al primer pis un rellotge de sol. El primer pis t\xc3\xa9 dos nivells i una galeria, coberta amb un arc rebaixat amb motllura tot al voltant, a manera de finestra, i a cada banda una petita finestra. Tamb\xc3\xa9 hi ha una galeria oberta, amb un seguit d'arcs de mig punt i terrassa. A les cantonades davanteres, a l'al\xc3\xa7ada del comen\xc3\xa7ament de la teulada hi ha un petit r\xc3\xa0fec de teula \xc3\xa0rab.\n_START_SECTION_\nHist\xc3\xb2ria\n_START_PARAGRAPH_\nA l'heretat de la Llanada, vers el 1800 estaven localitzades les Salines Reials, que sortiren a subhasta a la segona desamortitzaci\xc3\xb3 (1871). Era propietat del Marqu\xc3\xa8s de Tamarit abans de l'explosi\xc3\xb3 arrossera, fet que ocorre a partir de 1860, en qu\xc3\xa8 una sent\xc3\xa8ncia reial, del 10 de maig, permet el conreu de l'arr\xc3\xb2s amb una base jur\xc3\xaddica. Aquest mas correspondria a l'\xc3\xa8poca de les grans explotacions en qu\xc3\xa8 els propietaris es fan habitatges a les finques per poder seguir de prop el treball dels seus camps."